Gesya Gelfman

Gesya Mirovna Gelfman ( rossiavon Геся Мировна Гельфман ) tiyir rossiaf artowasik. Koe Mazir koe Belarusa ke savsafo rossiafo gindaxo ba 30/11/1855 kobliyir. Ba 13/02/1882 koe flintropexe ke Sankt Peterburg koe Rossia awalkeyer.

 Blirizva 
Gesya Gelfman tir vey yudafa yasa. Ba santevda enide va vanvuna kurera taruter, pune ko Kyiv yater lize koe oksiiaxe di kobar aze va lizukaf artowas rijay toz nobar. Pilkovon do Lev Deutsch is Nikolay Kolodkevitc titis kurenik tunawer.

Bak 1870-e sanda nope artowasa tegira zo soper. Bak 1877 bal jiz va artowas sayudasik yoltkiron gu Jiz va 50, gu tolda ta poana kobara zo lanzar.

Il stanjuxo koe Staraya Rusa bak santaneaksat ke 1879 yater aze ko Sankt Peterburg lakir lize va Narodnaya Volya grustaks yoter. Dene grustaks gu gedira va konaka birgotafa kraba zo vajger. Ugalon gu bilmara lajupadjubesa va Aleksandr II gindik (13/03/1881), yolton gu Elena Grigorieva do Nikolay Sablin palik wetce merotuculena kureyena tolonga koe tanbata kraba blir.

Arti tolka radimi bilmara, ardial va kraba kowir. Gesya Gelfman zo soper solve Nikolay Sablin viltason ko taka va ksera abdualbar. Ina va kota pakera va bata bilmara meur voxe wetce sayudasik ke Pervomartovtsi dostak gan malyerot zo xonukalanzar. Voxe nazber numen lanzara gu balemsanda radimi koblira ke pintik az parmafa koflintara zo arevlar. Nikolay Kolodkevitc yerumanye bak saneaksat dere al zo sopeyer.

Bak saneaksat Gesya va nazbeikya nazbar voxen bana ina arti balemoy aksat zo deswar ise koe gadiskikxe zo rundayar. Gesya ba 13/02/1882 nope selajayana wemudakola moi radekara mulufter. Nazbeya kadimion dere mulufter. Kolodkevitc nope brayakola arti tolda koe flint luxeon awalker.

Bak 1883 Sergey Mixailovitc Kravtcinski-Stepnyak artowas galbedusik pu Gesya Gelfman va tana anyustoya « artowasikafa liota » ke Levedafa Rossia tarizar, i va antafa liota burkon ektuna pu korik miv megrupeyen. Strepnyak suter :

 Dere rupec 

 Vuestexeem 
 (en) Sinkin J., Gesia Gelfman, Spartacus Educational, 1997
 (ru) Ioxelson V. is Kantor R., Gesia Gelfman, Материалы для биографии и характеристики, 1922
 (ru) Kantor R., Gesia Gelfman, 1930.

|style="vertical-align: top;"|

|}

Gelfman (Gesya)
Gelfman (Gesya)
Gelfman (Gesya)